Sein viðbrögð breskra stjórnvalda við COVID-19 faraldrinum í fyrra eru einhver mestu lýðheilsumistök í sögu ríkisins að mati þingnefnda. Helstu ráðgjafar bresku stjórnarinnar hafi ýtt fram hugmyndum sem búið var að sýna sig að reyndust illa annars staðar.
Niðurstöður nokkurra mánaða rannsóknar tveggja nefnda var birt í gær, en í nefndunum voru þingmenn úr öllum flokkum. Í skýrslunni segir að ákvarðanir um lokanir og fjarlægðartakmarkanir snemma í faraldrinum, og ráðgjöfin sem leiddi til þeirra, séu eitthvað mesta klúður í sögu breskra lýðheilsumála. Þá segir að Bretar hafi verið allt of seinir að senda smitað fólk í einangrun og aðra á heimili þeirra í sóttkví.
Ráðherrann Stephen Barclay var spurður í viðtali í morgun hvort hann vildi biðja bresku þjóðinna afsökunar á því sem fram kemur í skýrslunni.
Well, there are lessons to learn, but the point is that we took decisions based on the science. We protected the NHS. We got the vaccine deployed at pace but we accept where there are lessons to be learned we're keen to do so
Barclay sagði að vissulega mætti draga lærdóm af skýrslunni, en stjórnvöld hefðu byggt allar sínar ákvarðanir á vísindalegum grunni. Þau hefðu staðið vörð um heilbrigðiskerfið og náð hraðri útbreiðslu bóluefnis, en væru reiðubúin að læra af því sem betur mætti fara.